ETXEBARRIETA LEGRAND (EH Bildu, 2017-05-04):
Eskerrik asko. Arratsalde on guztioi.
Pasaden astean, Gernikaren eta Euskal Herriko beste hainbat herriren bonbardaketen 80. urteurrena zela eta, behin baino gehiagotan adierazi genuen euskal herritarrok arrazoi ekonomiko, politiko, kultural eta sozialek eragindako migrazio fluxuak direla eta, mundu osoan zehar barreiatu ginela eta egiten jarraitzen dugula.
Eta arrazoi berdinengatik jatorri askotako pertsona eta talde ugari iritsi dira ere Euskal Herrira eta Gernikan hain zuzen haiei harrera egin nahi geniela eta ongietorriak zirela adierazi genuen.
Ongietorri hau, harrera egoki hau egiteko, egun daukagun jatorri anitzeko Euskal Herriak, migrazioaren eta aniztasunaren eremuan paradigma aldatzea eta ikuspegi propio bat burutzea eskatzen digu, zeharkakoak eta integralak izango diren politikak garatzea.
Beharrezkoak diren eskumenak eduki ez arren, bide horretan urratsak ematea proposatzen genuen Euskal Herria Bildutik osatutako zuzenketan. Eskumenak eskuratzea, hain zuzen, Madrilen politika arrazista eta espainolisten baitan ez jarraitzeko.
Atzerritarren Legearekiko erabateko desadostasuna adierazten dugu. Eskubideak urratzen dituen lege arrazista da, espainoltasun maila neurtzen duen azterketa bat eskatzen duena, besteak beste.
Hainbat test egiteko aukera izan dut, Guanche andreak adierazi duen moduan, eta egon dira erantzuten jakin ez ditudan galderak. Ziur nago zuek ere batean edo bestean zalantzak izango zenituztela. Eta ziur nago ere hemen jaiotako askok ez luketela CCSE delakoa gaindituko.
Guztiz zentralizatzailea eta espainolizatzailea den legea da, Euskal Herriaren berezitasunak eta espainiar Estatuaren baitan dauden bestelako herrien hizkuntza eta nortasunak kontuan hartzen ez dituena.
Gaztelania froga, Espainiari buruzko jakintzak, uniformizazioa, estandarizazioa... Ez dugu babestuko eta ez dugu onartuko. Berezitasunak, aniztasunak, non geratzen dira? Zein balore nagusitzen da azterketa hauen bidez?
Gure ustetan bertako zerbitzu baten garapenak, hemen Euskal Herrian garatutako zerbitzu baten garapenak, euskara ikasteko eta hizkuntza murgiltzearen ereduan txertatzeko, besteak beste, doako aukera erraztu eta bultzatu beharko luke.
Migratzaileentzako aholkularitza juridikoko doako zerbitzua zen eta da eskatzen genuena, iristen diren pertsona guztiei  - jatorria edo migrazio inguruabarrak edozein izanik ere -  eskaini behar zaien eta zerbitzu publikoak lortzeko, gizarte zerbitzuak, osasungintza, hezkuntza, laneratzeko laguntza eta abar... Hauek lortzeko aukera bermatuko duen harrera integraleko programa.
Atzerritartasun Legea eta hainbat legetan egondako modifikazioek, Mozal Legea bezalakoek, oinarrizko eskubideak urratu eta arrazismoan sakontzen dute eta hauxe da ozenki eskatzen duguna: Lege hau indargabetzea. Lege hauek indargabetzea.
Eta, bai, burugogorrak gara eta burugogorkerietan topatuko gaituzue oinarrizko eskubideak urratzen dituzten legeen salaketa egiterako garaian.
Heldu bezalako zerbitzu fisiko bat eskatzen genuen, pertsonatik pertsonara eta elkarrekin egoteko eta lan egiteko aukera ematen duen zerbitzu baten berrezarketa, hain zuzen.
Bere garaian arreta integraleko zerbitzu honetan abokatuak eta profesionalak zuzenean kontratatzen zituen Jaurlaritzak eta oraingo aholku sareak hirugarren sektoreko entitateak biltzen dituen arren, subkontratatzen duen zerbitzua da eta, zehazki, erresidentzia eta nazionalizazio paperen erregularizazioa bilatzen du.
Egun, beraz, hainbat elkarteren lanari esker garatzen da hau eta jakin badakigu aholku sarean dauden lan guzti horiek egiteaz gain, askoz haratago doazela elkarteak. Adiskidetuak, SOS Arrazakeria, CEAR, Gurutze Gorria... Eskerrak haiei baina zerbitzuak publikoa beharko luke izan.
Erregistro Zibilek daukaten lan eskergaren gainean etorkinen arreta eta akonpainamendua egitea zail ikusten dugu egungo egoeretan. Bertan egin daitezkeen hobekuntzak babesten ditugu, noski. Baina ez dugu uste kolektibo honek duen eskaera berezituari erantzuteko ahalmena dagoenik egun.
Horrexegatik, Guanche andreak esaten zuen bezala, gure jarrera abstentzioaren bidekoa izango da. Gure esku ez dagoen eta gure esku balego, inondik inora garatuko ez genukeen azterketa baztertu eta arbuiatzen dugu diskriminatzailea delako, ordaindu behar delako, jatorriaren arabera ere azterketa bat edo bi egitea eskatzen duelako. Batzuek 10 urteko erredizidentzia baimen jarraitua behar dutelako eta besteek bi urteko. Mailaketak lehen, bigarren eta hirugarren mailako herritarren artean.
Hasierako ideiekin amaitu nahiko nuke. Herri abegikorra, harrera herria izan nahi badugu, harrera hori modu egokian egiten dela bermatzeko neurriak jarri bai, eskubideen bermatzea bai, baina inoiz ez mugak eta hesiak sortzea. Hesi fisikoak edo legalak eraitsi behar ditugu.
SOS Arrazakeriakek dioen bezala Europar Batasunetik eta espainiar Estatutik eratorritako politikak gugan eragina duela ezin dugu ukatu. Baina Jaurlaritzak esateko eta egiteko asko dauka etorkinei bideratutako politiketan.
Euskal Autonomia Erkidegoan bizi diren etorkinen eguneroko bizitzan eragiten duten gaietan eragina dauka Gobernuak. Osasungintza, hezkuntza, gizarte politikak, enplegu politikak, segurtasuna, kultura, diskriminazioen kontrako borroka eta abar luze bat.
Bide berean bere politiken garapenak eta ekimenek eragina izan dezakete Espainia mailako politiketan zein Europar Batasunekoetan. Saia gaitezen beraz eredua izaten.
Eskerrik asko.